Karen Hækkerup (S), 2011-04-06:
Den her forespørgselsdebat er indkaldt af oppositionen, og det er den, fordi oppositionen igennem ganske lang tid har holdt et alvorligt øje med kriminalforsorgen.
Vi er – for at sige det meget, meget mildt –
bekymrede, vi er rigtig bekymrede over den situation, vores fængsler og arresthuse er i.
Vi er bekymrede over det arbejdsmiljø, vores ansatte i fængsler og arresthuse arbejder under.
Vi er bekymrede over det arbejdsklima, som de indsatte befinder sig i.
Vi er rigtig bekymrede over, at recidiv, dvs. tilbagefald til ny kriminalitet, for første gang i mange år er stigende.
Vi er bekymrede over, at sikkerhedssituationen er for nedadgående.
Vi er i det hele taget rigtig bekymrede over, at man igennem mange år har ignoreret og negligeret de kæmpestore problemer, som vi har kunnet se har været på vej ved fængsler og arresthuse, som følge af at strafmassen – altså dem, vi sætter ind i vores fængsler – er personer, som bliver hårdere og hårdere og har større og større problemer.
Vi skal huske på, at igennem de sidste mange år har vi udvidet antallet af afsonere, som kan afsone hjemme med fodlænke.
Det vil sige, at dem, der får en lille straf, en mindre straf for en mindre forseelse, ikke længere er i vores fængsler, så dem, der er tilbage, ofte er gengangere eller indsatte, som har fået længerevarende straffe, og som også er afsonere, som skal afsone på nogle helt andre vilkår end dem, som typisk har været gældende.
Derfor er det ekstraordinært problematisk, at man har tilsidesat at ville løse de problemer, som kriminalforsorgen står med.
Man er nu kommet med en rapport, som skal give nogle midlertidige svar på, hvordan situationen løses, og det er ikke særlig betryggende, når vi læser svarene igennem.
Rapporten har haft sin helt egen historie.
Vi ventede mange måneder på den.
Da den så endelig kom, viste det sig, at den rapport, som altså er en analyse af sikkerhedssituationen i de danske fængsler og arresthuse, dokumenterede, at vi i Danmark mangler ca. 220 fængselspladser.
Det svarer altså cirka til et helt fængsel, som vi mangler.
Der kommer man så med nogle løsningsforslag fra Justitsministeriets side i forbindelse med rapporten, som går ud på, at man bl.a. skal indføre et tilsigelsesstop.
Det vil sige, at der er nogle, der skal afvente med at afsone, og at man altså i resten af 2011 kan sætte et skilt op, hvor der står: Desværre ikke flere ledige pladser på vores fængsler.
Og så kan de dømte så ellers gå derhjemme og vente, indtil der på et tidspunkt igen bliver pladser.
Det, man i rapporten kommer frem til, ud over at der mangler 220 pladser, er, at det vil være besværligt, hvis man skal til at etablere nye pladser, for det tager jo både tid at lave noget byggeri, og det tager tid at tegne det og få det projekteret, og det koster jo også penge både at få det lavet og få det i drift.
Derfor må man jo bare sige, at det, regeringen gør, er, at man så lægger en hel masse små midlertidige lappeløsninger på bordet, som bl.a. går ud på, at man vil hæve belægget i fængslerne fra de 92, der tidligere har været gældende, til nu 95.
Så kan man sige, jamen herregud gør det noget, om der er de par ekstra mennesker i vores fængsler, men når det reelle tal for belæg i dag i forvejen er tæt på 100, mange steder over 100, og i gennemsnit 97,8, så betyder det jo ikke nogen reel forskel ude på fængselsgangene eller for hverken indeklimaet for fængselsfunktionærerne eller for de indsatte, at man laver sådan noget talfifleri med at hæve belægget.
Vi har derfor indkaldt til den her forespørgselsdebat, fordi vi gerne vil sætte fokus på, at det altså er utrolig store problemer, som den her regering vælger hele tiden at skubbe foran sig, og en ny regering kommer til ganske hurtigt at skulle finde løsninger, der sikrer, at dem, der har begået kriminalitet i Danmark, også kan få en dom og kan komme ind og afsone den, uden at man skal på venteliste – ventelister, som den nuværende regering er godt på vej til at bygge op.